钦定古今图书集成/明伦汇编/官常典/第473卷 > 尉古真
## 钦定古今图书集成/明伦汇编/官常典/第473卷 > 尉古真

按《魏书》本传：“古真，代人也。太祖之在贺兰部，贺染干
遣侯引、乙突等诣行宫，将肆逆。古真知之，密以驰告，
侯引等不敢发。染干疑古真泄其谋，乃执栲之，以两
车轴押其头，伤一目，不伏，乃免之。登国初，从征库莫
奚及叱突邻，并有功。又从救贺兰，破卫辰子直力鞮，
复击慕容宝于参合陂。又从平中原。以功赐爵束州”
侯，加建节将军。太宗初，为鸿飞将军，率众五千，镇大洛城。太宗西巡，古真与奚斤等率前军讨越勒部，大
破之，获马五万匹，牛羊二十万头，掠二万馀家而还。
泰常三年，除定州刺史，卒。